
VENDIM
Nr. 73, datë 10.4.2025

MBI PEZULLIMIN E VENDIMMARRJES SË BORDIT TË ERE-s LIDHUR ME KËRKESËN E SHOQËRISË “GRABOVA HYDROPOWER” SHPK PËR LICENCIM NË VEPRIMTARINË E PRODHIMIT TË ENERGJISË ELEKTRIKE

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 91, pika 1, dhe 92, pika 2, të ligjit nr. 44/2015, “Kodi i Procedurave Administrative të Republikës së Shqipërisë”; të nenit 14, pika 10, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 10.4.2025, mbasi shqyrtoi relacionin me nr. 20/12 prot., datë 9.4.2025, të Drejtorisë së Licencimit dhe Autorizimeve “Mbi kërkesën e shoqërisë ‘Grabova Hydropower’ sh.p.k. për licencim në veprimtarinë e prodhimit të energjisë elektrike”,
konstatoi se:
- Për qëllime të shqyrtimit të këtij aplikimi janë ndjekur procedurat dhe është analizuar dokumentacioni, si vijon:
1. Paraqitja e kërkesës për licencim
- Shoqëria “Grabova Hydropower” sh.p.k., më datë 20.12.2024, dorëzoi në ERE kërkesën për licencim në veprimtarinë e prodhimit të energjisë elektrike nga HEC “Grabova 1”, me kapacitet të instaluar 14.9 mw, me vendndodhje në pellgun ujëmbledhës të përroit të Grabovës, degë e lumit të Devollit, qarku Elbasan.
2. Fillimi i procedurës së licencimit
- Bordi i ERE-s, me vendimin nr. 5, datë 6.1.2025, vendosi të fillojë procedurën për licencimin e shoqërisë në këtë veprimtari.
- Në datat 7.1.2025–8.1.2025, ERE publikoi njoftimin për fillimin e procedurës në median e shkruar dhe në faqen zyrtare të internetit.
[bookmark: _GoBack]- Deri më datë 5.2.2025, datë kur përfundoi afati për paraqitjen e komenteve apo objeksioneve nga të tretët, nuk rezultoi të ketë të tilla.
3. Vlerësimi i dokumentacionit dhe kërkesa për seancë dëgjimore
Në kuadër të aplikimit fillestar dhe dokumentacionit plotësues të dërguar nga shoqëria rezulton se:
- Shoqëria disponon një VNM të vlefshme deri më 20.4.2025.
- Është në pritje të zbardhjes së lejes së ndërtimit, çështje që ndikon edhe në fillimin e punimeve për ndërtimin e hidrocentralit.
- Për këtë arsye u vlerësua e nevojshme zhvillimi i një seance dëgjimore me shoqërinë për të sqaruar afatet e vlefshmërisë së VNM-së aktuale dhe nevojën për pajisjen me një VNM të re dhe fazën në të cilën ndodhet shoqëria për marrjen e lejes së ndërtimit të zbardhur.
4. Vendime të ndërmjetme dhe seanca dëgjimore
- ERE, me vendimin nr. 58, datë 10.3.2025, vendosi zgjatjen e vendimmarrjes për kërkesën e shoqërisë për licencim në aktivitetin e prodhimit me 30 (tridhjetë) ditë.
- Seanca dëgjimore u zhvillua në ambientet e ERE-s, më datë 20.3.2025, ku përfaqësuesit e shoqërisë u shprehën se nuk janë pajisur ende me lejen e ndërtimit të zbardhur dhe se janë në fazën përfundimtare të saj, ndaj në rast se nuk arrihet që të zbardhet kjo leje dhe të fillojnë punimet deri brenda datës 3.4.2025, do të marrin masat përkatëse për të bërë një aplikim për VNM të re dhe do të depozitojnë dokumentacionin përkatës në ERE.
5. Korrespondenca me shoqërinë dhe aplikimi për VNM të re
- Më datë 1.4.2025, ERE i kujtoi shoqërisë afatin deri më 3.4.2025 për dorëzimin e informacionit/dokumentacionit të diskutuar në seancën dëgjimore.
- Shoqëria, me shkresën nr. 20/10 prot., datë 3.4.2025, informoi ERE-n se punimet për ndërtimin e HEC-it nuk kanë nisur dhe se do të aplikojë për një VNM të re. Gjithashtu, në këtë shkresë shoqëria kërkoi shtyrjen e vendimmarrjes për licencim.
- Me shkresën nr. 20/11 prot., datë 4.4.2025, shoqëria njoftoi se kishte dorëzuar pranë Agjencisë Kombëtare të Mjedisit (AKM) aplikimin për pajisje me një VNM të re paraprake. Po ashtu, bëhet e ditur se dokumentacioni përkatës është depozituar më datë 3.4.2025.
6. Pezullimi i afatit të vendimmarrjes
- Referuar nenit 66, pika 1, të ligjit nr. 44/2015, “Kodi i Procedurave Administrative”, kur shqyrtimi i një çështjeje administrative varet nga një çështje tjetër ligjore e pavarur (çështje paraprake), për të cilën është kompetente një gjykatë ose organ tjetër, organi administrativ ka të drejtë të pezullojë procedurën deri në marrjen e një vendimi të formës së prerë dhe njofton palët për pezullimin.
- Në zbatim të nenit 92, pika 2, të “Kodit të Procedurave Administrative”, zgjatja e afateve lejohet vetëm për aq kohë sa është e nevojshme për përfundimin e procedurës dhe duhet të jetë në përpjesëtim me vështirësinë e çështjes konkrete, pa e tejkaluar kohëzgjatjen e afatit fillestar.
- Gjithashtu, në nenin 14, pika 10, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, parashikohet se Bordi mund të vendosë, rast pas rasti, pezullimin e vendimmarrjes pas fillimit të procedurës.
- Duke qenë se shoqëria ndodhet ende brenda afateve të përcaktuara në kontratën e koncesionit nr. 2623 rep., nr. 1238/2 kol., datë 20.11.2017, të nënshkruar ndërmjet Ministrisë së Infrastrukturës dhe Energjisë (MIE) dhe shoqërisë “Grabova Hydropower” sh.p.k., e amenduar me kontratën shtesë nr. 2524 rep., nr. 945 kol., datë 15.5.2024 dhe pasi VNM-ja përbën dokumentacion të domosdoshëm për fillimin e punimeve, ndërkohë që leja e ndërtimit nuk është ende e zbardhur, në përputhje me përcaktimet e “Kodit të Procedurave Administrative”, vlerësohet të pezullohet vendimmarrja e Bordit të ERE-s për kërkesën e shoqërisë për licencim.
- Referuar afateve të përcaktuara në kontratën me MIE-n, të cilat parashikojnë përfundimin e procesit të pajisjes me lejet e nevojshme për fillimin e punimeve brenda datës 15.5.2025, vlerësohet se shoqëria, në vijim, të depozitojë edhe qëndrimet përkatëse të MIE-s. Në këtë kuadër, vlerësohet e arsyeshme që shoqërisë t’i jepet një afat prej 90 (nëntëdhjetë) ditësh për të depozituar në ERE: i. qëndrimin apo vendimin e AKM-së, në lidhje me aplikimin e bërë për pajisje me VNM të re; si dhe ii. qëndrimin e MIE-s ose një amendim të mundshëm të kontratës së koncesionit, lidhur me afatet për ndërtimin dhe vënien në punë të hidrocentralit.
Për gjithë sa më sipër, Bordi i ERE-s

VENDOSI:

1. Të pezullojë afatin e vendimmarrjes së Bordit të ERE-s për kërkesën e shoqërisë “Grabova Hydropower” sh.p.k. për licencim në veprimtarinë e prodhimit të energjisë elektrike nga HEC “Grabova 1”, me kapacitet të instaluar 14.9 mw, me vendndodhje në pellgun ujëmbledhës të përroit të Grabovës, degë e lumit të Devollit, qarku Elbasan.
2. Brenda 90 (nëntëdhjetë) ditëve, shoqëria duhet të depozitojë në ERE qëndrimin/vendimin e AKM-së për aplikimin e bërë për pajisje me VNM të re, si dhe të depozitojë qëndrimin e MIE-s apo amendimin e mundshëm të kontratës së koncesionit, në lidhje me afatet e ndërtimit dhe vënies në punë të hidrocentralit. 
3. Pas depozitimit nga shoqëria të dokumentacionit të kërkuar në pikën 2 të këtij vendimi, ERE do të shprehet brenda 20 (njëzet) ditëve.
4. Drejtoria e Licencimit dhe Autorizimeve të njoftojë shoqërinë “Grabova Hydropower” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.

Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare. 

KRYETAR
Petrit Ahmeti

